text: Retsopgør efter konkursen i Tønder Bank går i gang
  02 november 2015 kl. 06.09
  Mandag formiddag indledes den første retssag i det juridiske opgør efter Tønder Banks konkurs tilbage i november 2012. 
  Det er Tønder Banks direktør i en årrække op til konkursen, der udadtil kom som et lyn fra en klar himmel fredag den 2. november 2012, der er tiltalt.
  Retssagen, der indledes i formiddag ved Retten I Sønderborg handler om Tønder Banks investeringer i Letland, hvor Finanstilsynet mener, at Tønder Bank og direktør Mogens Mortensen har undladt at orientere Finanstilsynet om den reelle risiko ved engagementerne i Letland. 
  Hvis den tidligere Tønder Bank-direktør Mogens Mortensen findes skyldig, risikerer han en bøde. Han nægter sig skyldig. Der ventes afsagt dom om et par uger.
  Der er en række retssager på vej mod både den tidligere direktør og bestyrelsen for den krakkede bank samt bankens revisionsselskab, som bestyreren af konkursboet netop har stævnet med krav om en erstatning på 180 millioner kroner.
  